Κανονισμός (ΕΚ) αριθ. 458/2001 του Συμβουλίου

της 6ης Μαρτίου 2001

για την τροποποίηση του κανονισμού (ΕΚ) αριθ. 1334/2000 του Συμβουλίου όσον αφορά τον κατάλογο ειδών και τεχνολογίας διπλής χρήσης όταν εξάγονται

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Στο πλαίσιο του κανονισμού (ΕΚ) αριθ. 1334/2000 της 22ας Ιουνίου 2000, περί κοινοτικού συστήματος ελέγχου των εξαγωγών ειδών και τεχνολογίας διπλής χρήσης(1), τα είδη διπλής χρήσης (συμπεριλαμβανομένων του λογισμικού και της τεχνολογίας) πρέπει να υπόκεινται σε αποτελεσματικό έλεγχο όταν εξάγονται από την Κοινότητα.

(2) Για να μπορέσουν τα κράτη μέλη και η Κοινότητα να τηρήσουν τις διεθνείς υποχρεώσεις τους, το παράρτημα Ι του κανονισμού (ΕΚ) αριθ. 1334/2000 περιέχει έναν κοινό κατάλογο ειδών και τεχνολογίας διπλής χρήσης που αναφέρεται στο άρθρο 3 εκείνου του κανονισμού, που καθιερώνει διεθνώς αναγνωρισμένους ελέγχους ειδών διπλής χρήσης, συμπεριλαμβανομένου του διακανονισμού του Wassenaar, του Καθεστώτος Ελέγχου Τεχνολογίας Πυραύλων (MTCR), της Ομάδας Προμηθευτών Πυρηνικών Υλικών (NSG), της Ομάδας της Αυστραλίας και της Σύμβασης για τα Χημικά Όπλα (CWC).

(3) Το άρθρο 11 του κανονισμού (ΕΚ) αριθ. 1334/2000 αναφέρει ότι το παράρτημα Ι ενημερώνεται σύμφωνα με τις συναφείς υποχρεώσεις και δεσμεύσεις, και τις τυχόν τροποποιήσεις αυτών, που έχει αναλάβει κάθε κράτος μέλος ως συμβαλλόμενο μέρος των οικείων διεθνών καθεστώτων μη διάδοσης και διευθετήσεων ελέγχου των εξαγωγών ή με την κύρωση των οικείων διεθνών συνθηκών.

(4) Οι συμμετέχοντες του διακανονισμού του Wassenaar αποφάσισαν την 1η Δεκεμβρίου 2000 να τροποποιήσουν τις παραμέτρους του ελέγχου στις κατηγορίες 3 και 4 και κατηγορία 5 - μέρος 2, που συμπεριλαμβάνονται στο παράρτημα Ι του κανονισμού (ΕΚ) αριθ. 1334/2000. Αυτές οι τροποποιήσεις αποτελούν σημαντική ελευθέρωση των παραμέτρων του ελέγχου που θα πρέπει να εφαρμοστεί σε κοινοτικό επίπεδο εντός εύλογου χρονικού διαστήματος για να διευκολυνθούν οι εξαγωγές για τις οποίες δεν χρειάζονται πλέον έλεγχοι των εξαγωγών σε πολυμερές επίπεδο.

(5) Ο κανονισμός (ΕΚ) αριθ. 1334/2000 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα Ι του κανονισμού (ΕΚ) αριθ. 1334/2000 τροποποιείται ως ακολούθως:

1. Κατηγορία 3 - "Ηλεκτρονικά", κωδικός 3A001.α.3.α. "3500" αντικαθίσταται από "6500".

2. Κατηγορία 4 - "Ηλεκτρονικοί υπολογιστές", κωδικός 4A003.β. "6500" αντικαθίσταται από "28000".

3. Κατηγορία 4 - "Ηλεκτρονικοί υπολογιστές", κωδικός 4Α003.δ., "3000000" αντικαθίσταται από "200000000".

4. Κατηγορία 4 - "Ηλεκτρονικοί υπολογιστές", κωδικός 4A003.ζ., "80 Mbyte/s" αντικαθίσταται από "1,25 Gbyte/s".

5. Κατηγορία 5 - Μέρος 2 "Ασφάλεια Πληροφοριών", η σημείωση 3: σημείωση για την κρυπτογράφηση αντικαθίσταται ως ακολούθως:

α) διαγράφεται η παράγραφος δ).

β) - η παράγραφος ε) γίνεται παράγραφος δ), και

- "που περιγράφονται στις παραγράφους α) έως δ)" αντικαθίσταται από "που περιγράφονται στις παραγράφους α) έως γ)".

Άρθρο 2

Ο παρών κανονισμός αρχίζει να ισχύει την πέμπτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Μαρτίου 2001.

Για το Συμβούλιο

Ο Πρόεδρος

I. Thalén

(1) ΕΕ L 159 της 30.6.2000, σ. 1· κανονισμός όπως τροποποιήθηκε από τον κανονισμό (ΕΚ) αριθ. 2889/2000 (ΕΕ L 336 της 30.12.2000, σ. 14).